Adsız şeir
Kolxozlu ellərin bərəkətindən, 
Bərəkətli elin hərəkətindən,
Kim deyərdi bu gün donduran bir qış 
Şərəflə bəhs edib, aldılar alqış! 
Zəfərlər bayramı, bir qurultayı, 
Dondura bilməz ki, bu yanvar ayı! 
Ölkənin bir başqa hərarəti var,
Ona neyləyəcək göydən yağan qar? 
Qorxunc əjdahalar boğan bir ölkə, 
Qızğın günəş kimi doğan bir ölkə; 
Borandanmı qorxar, qardanmı qorxar? 
Bu tərlan yığnağı sardanmı qorxar? 
Bu cuna yaşmaqlı qadınlara bax,
Qoy onlar söyləsin, onların bu haqq! 
Sözləri səmimi, fikirləri saf,
Hanı bəs, ay bacı, dediyin çarşaf?!
XX əsrin şeirləri